Honderde ruk op teen geslagsgebaseerde geweld  Honderde mense het Saterdag in Durban teen geslagsgebaseerde geweld betoog. (Foto: Rajesh Jantilal / AFP) Honderde mense, hoofsaaklik mans, het Saterdag die strate van Durban in KwaZulu-Natal ingevaar om teen toenemende voorvalle van geslagsgebaseerde geweld in Suid-Afrika te betoog. Die betoging is deur die Zoeloekoning, Misuzulu Zulu Zwelithini, gelei en het ten doel gehad om bewusmaking omtrent geslagsgebaseerde geweld by veral mans te kweek. Die woorde “hou op om vroue dood te maak” en “’n nasie sonder GBV (geslagsgebaseerde geweld) is moontlik, dit begin by my” het op talle van die plakkate verskyn wat betogers kilometers ver tussen ŉ sentrale park en die Kingsmead-krieketstadion rondgeswaai het. “As burgers is ons op twee fronte skuldig: deur die pleeg [van geslagsgebaseerde geweld] en deur anderpad te kyk,” het Misuzulu ná die optog aan die media gesê. “Dié van ons wat niks doen om die plaag uit te wis nie, is net so skuldig as die oortreders.” Suid-Afrika is sedert die begin van die jaar opnuut deur brutale voorvalle van geslagsgebaseerde geweld geruk, insluitend die bendeverkragting van agt vroue in Julie vanjaar in Krugersdorp. ŉ 41-jarige paramedikus van Limpopo, Moloto Winniefred Mabotja, is verlede Sondagaand glo deur haar eie man met ŉ panga in hul huis doodgekap, en vandeesweek is ŉ reeksverkragter van Ekurhuleni skuldig bevind op 90 aanklagte van verkragting. Sommige van sy slagoffers was kinders so jonk as nege jaar. “Dit is belangrik om mense te laat verstaan ​​… vroue is ons kinders, ons ma’s, ons tantes, ons susters en kleinkinders,” het Smangaye Xaba, uitvoerende direkteur van die GoodMen-stigting, die groep wat die Durban-betoging gereël het, vandeesweek gesê. “Pres. Cyril Ramaphosa het vroeër die maand gesê geslagsgebaseerde geweld moet beskou word as die vernaamste ‘pandemie’ wat die land raak, aangesien daar nie ŉ dag verbygegaan het sonder nuwe berigte van ‘afskuwelike’ misdade nie. “Ons moet uitreik na seuns en jong mans om manlikheid te ontwikkel wat respek, begrip en aanspreeklikheid inboesem,” het hy op die perskonferensie gesê. Polisiestatistieke toon dat verkragtings en seksuele misdrywe tussen 2017/’18 en 2021/’22 met 13% toegeneem het. Volgens Ramaphosa het moorde op vroue in die eerste drie maande van vanjaar met 52% toegeneem vergeleke met dieselfde tydperk verlede jaar.